Document ID: 32012D0209

KOMMISSIONENS GENNEMFØRELSESAFGØRELSE
af 20. april 2012
vedrørende anvendelsen af kontrol- og bevægelsesbestemmelserne i Rådets direktiv 2008/118/EF på visse additiver i overensstemmelse med artikel 20, stk. 2, i Rådets direktiv 2003/96/EF
(meddelt under nummer C(2012) 2484)
(2012/209/EU)
EUROPA-KOMMISSIONEN HAR -
under henvisning til traktaten om den Europæiske Unions funktionsmåde,
under henvisning til Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet (1), særlig artikel 20, stk. 2, og
ud fra følgende betragtninger:
(1)
Efter anmodning fra myndighederne i Nederlandene i overensstemmelse med artikel 20, stk. 2, i direktiv 2003/96/EF vedtog Kommissionen gennemførelsesafgørelse 2011/545/EU af 16. september 2011 vedrørende anvendelsen af kontrol- og bevægelsesbestemmelserne i Rådets direktiv 2008/118/EF på produkter henhørende under KN-kode 3811 i overensstemmelse med artikel 20, stk. 2, i Rådets direktiv 2003/96/EF (2). I henhold til denne gennemførelsesafgørelse underlægges alle produkter, der henhører under KN-kode 3811, kontrol- og bevægelsesbestemmelserne i Rådets direktiv 2008/118/EF af 16. december 2008 om den generelle ordning for punktafgifter og om ophævelse af direktiv 92/12/EØF (3).
(2)
Hensigten med gennemførelsesafgørelse 2011/545/EU er i overensstemmelse med anmodningen fra de nederlandske myndigheder at forebygge afgiftsunddragelse, -undgåelse eller -misbrug ved, at visse produkter, der anvendes som additiver til motorbrændstof og som sådan beskattes i henhold til direktiv 2003/96/EF, underlægges kontrol- og bevægelsesbestemmelserne i direktiv 2008/118/EF.
(3)
Efter vedtagelsen af gennemførelsesafgørelse 2011/545/EU er Kommissionen blevet gjort opmærksom på den særlige stilling, som produkter henhørende under KN-kode 3811 21 00 og 3811 29 00 indtager. Disse produkter er hverken beregnet til at blive anvendt som brændsel til opvarmning eller motorbrændstof eller som additiver til disse produkter og udgør ingen risiko for afgiftsunddragelse, -undgåelse eller -misbrug. De bør derfor ikke underlægges kontrol- og bevægelsesbestemmelserne i direktiv 2008/118/EF. Kun produkter henhørende under KN-kode 3811 11 10, 3811 11 90, 3811 19 00 og 3811 90 00 bør således underlægges kontrol- og bevægelsesbestemmelserne.
(4)
Gennemførelsesafgørelse 2011/545/EU bør derfor erstattes af en tilsvarende afgørelse, der dog bør begrænses til KN-kode 3811 11 10, 3811 11 90, 3811 19 00 og 3811 90 00.
(5)
Foranstaltningerne i denne afgørelse er i overensstemmelse med udtalelse fra Punktafgiftsudvalget -
VEDTAGET DENNE AFGØRELSE:
Artikel 1
Fra den 1. januar 2013 underlægges produkter, der henhører under KN-kode 3811 11 10, 3811 11 90, 3811 19 00 og 3811 90 00 i bilag I til Rådets forordning (EØF) nr. 2658/87 (4), som ændret ved Kommissionens forordning (EF) nr. 2031/2001 (5), kontrol- og bevægelsesbestemmelserne i direktiv 2008/118/EF i overensstemmelse med artikel 20, stk. 2, i direktiv 2003/96/EF.
Artikel 2
Gennemførelsesafgørelse 2011/545/EU ophæves.
Artikel 3
Denne afgørelse er rettet til medlemsstaterne.
Udfærdiget i Bruxelles, den 20. april 2012.

Labels: 3
2
14
1